Fra lørdag skal der spares på energien i offentlige bygninger.

Kalenderen viser 1. oktober, og det betyder, at det fra lørdag bliver lidt koldere og mørkere i og omkring en række offentlige bygninger. Regeringen indgik i september en aftale med Danske Regioner og Kommunernes Landsforening om at spare på energien, og det betyder, at en række initiativer senest fra lørdag sættes i værk. Tiltagene indebærer blandt andet, at temperaturen bliver sænket til 19 grader i de fleste af statens bygninger, og at udendørsbelysning bliver slukket. For kommuner og regioner er der ikke tale om krav, men anbefalinger. Kommunerne er dog indstillet på at følge anbefalingerne, som ud over at sænke temperaturen og slukke lyset går på at forkorte fyringssæsonen. Medarbejdere skal slukke lyset Rebild er en af de kommuner, der nu forsøger at spare på energien. - Vi står i en alvorlig energikrise. Krisen gør omstilling til grøn varme og vedvarende energi endnu mere presserende, men det er på den korte bane strengt nødvendigt at spare på energien. Og der skal vi som kommune selvfølgelig gå forrest, siger kommunaldirektør Christian Hesthaven fra Rebild Kommune. Kommunen har lavet en liste med fem opfordringer til medarbejderne. Den lyder på at slukke for skærme og computere, når de går hjem, at slukke for lyset, når de forlader lokalerne, at lukke døren, når de forlader et rum, at bruge mindre varmt vand og at holde yderdøre og vinduer lukkede, så vidt muligt. Rebild Kommune følger desuden anbefalingen om at sænke temperaturen til 19 grader. Det sker på skoler og kulturinstitutioner i kommunen samt i de tre administrationsbygninger. Temperaturen bliver til gengæld ikke sænket på ældrecentre eller i daginstitutioner. Derudover vil ventilation og varmeanlæg blive reduceret til udelukkende at køre indenfor normal arbejdstid.